ToekomsVenster: Wat is ingeperk? | Maroela Media
Eers as die Seun julle vry maak, sal julle werklik vry wees. – Joh. 8:36
Ons is reeds weke ingeperk en dit lewer 'n groot verskeidenheid van emosies op. Ek wou graag 'n een woord beskrywing wou ontvang van wat jy beleef. Is dit angstig, gefrustreerd, rustig, vreesbevange, opgewonde of dalk vertrou? Gebruik dalk sommer die kommentaarafdeling onderaan hierdie oordenking om jou een woord beskrywing te gee. (Onthou, nie 'n preek nie, net een woord!)
Inperking is ongemaklik en 'n mens verlang na bewegings- en keusevryheid. Maar 'n mens se optrede en reaksie word nie deur die owerhede bepaal nie.
Ons het beheer oor ons emosies en kan kies wat ons ruimte wil gee. Ons is en bly egter mense en niemand wat hier lees het al in die volmaaktheid aangekom nie. Ons is nog hier en word deur aardse realiteite geraak.
Ons liggaamlike bestaan mag ingeperk wees maar niemand kan ons gedagtes, emosies en spirituele belewenis inperk nie. My gees is vry om buite die ingeperktheid van my liggaamlike bestaan te beweeg.
So besoek ek my kinders terwyl ek nie by die hek mag uitgaan nie. So bedink ek die toekoms, ook die verlede sonder dat my gees vasloop teen 'n gegrendelde voordeur.
Meer belangrik, my gees en God se Gees ontmoet mekaar ruimtelik sonder om die gevolge van fisiese beperking te beleef. Dit mag inhoud gee aan die gesprek wat ek met God het maar dit transendeer die onmiddellike konteks.
Ek praat uiteraard nie 'n van vreemde buite die liggaam ervaring wat aan die bonatuurlike toegeskryf word en nie Christelik fundeer is nie. Nee, ek is net hier maar ook "daar".
Ek loop empaties in die stofstrate van informele woongebiede, beleef die onrustigheid van die mense, sien desperate mense hardloop om 'n kospakkie te ontvang, sien kindertjies pluk aan mammas se klere omdat hulle honger en dors is en ek praat, pleit en vra vir God, hoe ek dit beter kan maak.
Julle is tot vryheid geroep. Gaan lees gerus Gal. 5:13 vir 'n bevestiging hiervan.
Psalms 55:7 – Ek het gedink: ag, as ek maar vlerke soos 'n duif gehad het, sou ek wegvlieg en 'n woonplek soek; ek sou ver wegvlieg en in die woestyn gaan bly